
Nőkép a 18. századi református halotti prédikációkban

A kora újkorban nyomtatásban is kiadták a temetésen elhangzott prédikációkat, hogy emléket állítsanak velük az elhunytaknak. Ezeket oktatási célra is felhasználta a Debreceni Református Kollégium, így máig fennmaradtak az iskola könyvtárában.
Az általam vizsgált szövegekből kiderül, mit várt el a református egyház és a társadalom a nőktől a 18. század elején, és nagy vonalakban az egyes asszonyok életét is áttekintik. Életrajzaikat a lelkészek erőteljesen idealizálták, hogy példaként állíthassák őket a gyülekezet elé. A prédikációk megírásához a szerzők egymás műveit is tanulmányozták.
A nők gyermekkoruktól kezdve a házasságra készültek. Az esküvőt követően három különböző szerepnek kellett megfelelniük: feleségek, anyák és gazdasszonyok voltak. Feladataikat a prédikációk bibliai példákkal támasztják alá. Meg kellett felelniük a közösség és férjük elvárásainak, miközben szem előtt kellett tartaniuk lelki üdvösségüket.
A feleségek szerepe a házasságban az egyház tanítása szerint alárendelt volt, de a prédikációk arra is kitérnek, hogy a nők nagy hatással lehettek férjük életére, és a jó asszonyoknak kijárt a házastársuk megbecsülése nem csak életükben, hanem a haláluk után is.



